Tuure Väyrynen kokee, että mahdollisuudet työllistää itsensä työharjoittelun kautta on viety häneltä. Kuva: Teija Soini

Vuosi takaperin it-alan työpaikasta lomautettu Tuure Väyrynen on yrittänyt yhtä jos toista keinoa, jotta saisi itsensä työllistettyä.

Yritelmät madaltaa yritysten mahdollisuuksia työllistää hänet ovat kuitenkin estyneet, kun TE-toimisto on lyönyt kapuloita rattaisiin, sanoo Väyrynen.



”Koen, että TE-toimisto on lähinnä pelotellut tukien menettämisellä, jos yritän edistää työllistymistäni. On tullut olo, että pitäisi mennä vain takaisin sohvalle makaamaan.”



Ammattikorkeakoulusta insinöörin ja yliopistosta taloustieteen maisterin paperit hallussaan Väyrynen on muun muassa hakenut oppisopimuskoulutuspaikkaa taloushallinnon puolelta sekä työharjoittelupaikkaa it-alan yrityksestä, Vuole Oy:stä.



”Vastaus TE-toimistosta oli, ettei minulla joko ollut tarpeeksi näyttöä työllistymisongelmista, tai kyse ei ollut kouluttautumisesta tarpeeksi uudelle alalle”, puhisee eri mieltä oleva Väyrynen.



Hänen mielestään työntekijän näkökulmasta olisi parasta, jos voisi vain kävellä yritykseen sisään ja kysyä mahdollisuutta näyttää omat taitonsa.

Tätä tapaa olisi tukenut vanhanmallinen työharjoittelu työmarkkinatuella, josta TE-toimisto on kuitenkin päättänyt luopua. Nykyisin malli tunnetaan nimellä työkokeilupalvelu, johon pääsemisen kriteerit ovat tiukentuneet huomattavasti.

Väyrynen kokee, että mahdollisuudet työllistää itsensä työharjoittelun kautta on viety häneltä.